CELEX: 32017D0022
Language: lt
Date: 1499212800000
Title: 2017 m. liepos 5 d. Europos Centrinio Banko sprendimas (ES) 2017/1258 dėl sprendimų dėl konfidencialios statistinės informacijos perdavimo Bendrai pertvarkymo valdybai delegavimo (ECB/2017/22)

12.7.2017   
            
            
               LT
            
            
               Europos Sąjungos oficialusis leidinys
            
            
               L 179/39
            
         EUROPOS CENTRINIO BANKO SPRENDIMAS (ES) 2017/1258
   2017 m. liepos 5 d.
   dėl sprendimų dėl konfidencialios statistinės informacijos perdavimo Bendrai pertvarkymo valdybai delegavimo (ECB/2017/22)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalį,
   atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos Centrinio Banko renkamos statistinės informacijos (1), ypač į jo 8 straipsnio 4a dalį,
   kadangi:
   
               (1)
            
            
               pagal Reglamento (EB) Nr. 2533/98 8 straipsnio 4a dalies pirmą sakinį Europos centrinių bankų sistema (ECBS), laikydamasi Sąjungos arba nacionalinės teisės, gali perduoti konfidencialią statistinę informaciją valstybių narių ir Sąjungos institucijoms arba organams, atsakingiems už finansų įstaigų, rinkų ir infrastruktūrų priežiūrą arba finansų sistemos stabilumą, ir Europos stabilumo mechanizmui (ESM) tik tokia apimtimi ir tiek išsamiai, kiek tai yra būtina jų atitinkamiems uždaviniams vykdyti. Bendra pertvarkymo valdyba yra laikoma tokia institucija arba organu;
            
         
               (2)
            
            
               pagal Reglamento (EB) Nr. 2533/98 8 straipsnio 4a dalies antrą sakinį konfidencialią statistinę informaciją gaunančios institucijos arba organai imasi visų būtinų reguliavimo, administracinių, techninių ir organizacinių priemonių, kad užtikrintų konfidencialios statistinės informacijos fizinę ir loginę apsaugą. Valdančioji taryba įvertino, kad Bendra pertvarkymo valdyba ėmėsi tokių priemonių;
            
         
               (3)
            
            
               siekiant palengvinti sprendimų dėl konfidencialios statistinės informacijos perdavimo Bendrai pertvarkymo valdybai priėmimo procesą, reikalingas delegavimo sprendimas. Vadovaujantis Europos centrinių bankų sistemos ir Europos Centrinio Banko statuto 12 straipsnio 1 dalimi, Valdančioji taryba gali nuspręsti perduoti kai kuriuos įgaliojimus Vykdomajai valdybai. Vadovaujantis bendraisiais Europos Sąjungos Teisingumo Teismo išplėtotais delegavimo principais, sprendimų priėmimo įgaliojimų perdavimas turėtų būti ribotas, proporcingas ir pagrįstas nustatytais kriterijais. Atsižvelgiant į tai, kad sprendimai, kuriuos reikia priimti, yra techninio, o ne politinio pobūdžio, šie kriterijai gali būti santykinai bendri;
            
         
               (4)
            
            
               jeigu šiame delegavimo sprendime nustatyti deleguotojo sprendimo priėmimo kriterijai nėra įvykdyti, sprendimus dėl konfidencialios statistinės informacijos perdavimo Bendrai pertvarkymo valdybai turėtų priimti Valdančioji taryba remdamasi Vykdomosios valdybos siūlymu;
            
         
               (5)
            
            
               atsižvelgiant į tai, kad smarkiai išaugo Bendros pertvarkymo valdybos prašymų pateikti konfidencialią statistinę informaciją skaičius, sprendimas turėtų būti priimtas skubiai ir įsigalioti jo paskelbimo Europos Sąjungos oficialiajame leidinyje dieną,
            
         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime vartojamos šios apibrėžtys:
   1)   konfidenciali statistinė informacija– konfidenciali statistinė informacija, kaip apibrėžta Reglamento (EB) Nr. 2533/98 1 straipsnio 12 punkte;
   2)   deleguotasis sprendimas– sprendimas, priimtas remiantis pagal šį sprendimą Valdančiosios tarybos perduotais įgaliojimais.
   2 straipsnis
   Konfidencialios statistinės informacijos perdavimas Bendrai pertvarkymo valdybai
   1.   Valdančioji taryba deleguoja Vykdomajai valdybai sprendimus dėl konfidencialios statistinės informacijos perdavimo Bendrai pertvarkymo valdybai.
   2.   Sprendimas dėl konfidencialios statistinės informacijos perdavimo Bendrai pertvarkymo valdybai priimamas deleguotojo sprendimo forma tik jei yra įvykdyti 3 straipsnyje nustatyti deleguotųjų sprendimų priėmimo kriterijai.
   3 straipsnis
   Deleguotųjų sprendimų dėl konfidencialios statistinės informacijos perdavimo Bendrai pertvarkymo valdybai priėmimo kriterijai
   1.   Sprendimas dėl konfidencialios statistinės informacijos perdavimo Bendrai pertvarkymo valdybai priimamas deleguotojo sprendimo forma tik tada, kai ši informacija, vadovaujantis Reglamento (EB) Nr. 2533/98 8 straipsnio 4a dalimi, yra būtina Bendros pertvarkymo valdybos uždaviniams vykdyti. Bendrai pertvarkymo valdybai perduotina konfidenciali statistinė informacija privalo būti pakankama, aktuali ir neviršijanti to, ko reikia šiems uždaviniams vykdyti.
   2.   Sprendimas dėl konfidencialios statistinės informacijos perdavimo Bendrai pertvarkymo valdybai priimamas deleguotojo sprendimo forma:
   
               a)
            
            
               kai informacija yra reikalinga tam, kad Bendra pertvarkymo valdyba galėtų atlikti viešojo intereso tyrimą, siekdama įvertinti, ar pertvarkymo priemonės turėtų įtakos (ir jei taip – kokios) sandorio šalims finansinio stabilumo požiūriu, taip pat įvertinti finansines jų tarpusavio sąsajas su kitomis finansų įstaigomis ir sandorio šalims;
            
         
               b)
            
            
               kai šios informacijos perdavimas nepakenks ECBS uždavinių vykdymui.
            
         4 straipsnis
   Įsigaliojimas
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   
      Priimta Frankfurte prie Maino 2017 m. liepos 5 d.
      
         
            ECB Pirmininkas
         
         Mario DRAGHI
      
   
   
      (1)  OL L 318, 1998 11 27, p. 8.